RESOLUCIÓN do 19 de xuño de 2009 pola que se abre o prazo de presentación de solicitudes para que os traballadores autónomos poidan tramitar as axudas para a compra de ordenadores persoais a través das entidades colaboradoras coa Consellería de Economía e Industria, e se procede á publicidade da relación das ditas entidades colaboradoras seleccionadas ao abeiro da Orde do 26 de xuño de 2008 (procedemento administrativo IN533A, publicado no Diario Oficial de Galicia número 129, do 4 de xullo de 2008).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 06/07/2009

O 8 de outubro de 2008 publicouse no DOG a relación das entidades colaboradoras seleccionadas ao abeiro da Orde do 26 de xuño de 2008, así como a apertura do prazo de presentación de solicitudes no ano 2008 para que os traballadores autónomos poidan tramitar as axudas ao abeiro da dita orde.
O 15 de xuño de 2009 o conselleiro de Economía e Industria ditou as resolucións en que se consideran as novas entidades colaboradoras seleccionadas no ano 2009 e as non seleccionadas ao abeiro da Orde do 26 de xuño de 2008.
Segundo o establecido no artigo 10º da dita orde, para acceder á condición de entidades colaboradoras, as entidades seleccionadas favorablemente deben asinar un convenio de colaboración coa consellería para acadar a condición de entidade colaboradora, con suxeición ao disposto na Lei 9/2007, do 13 de xuño, de subvencións de Galicia, así como na Lei 38/2003, do 17 de novembro, xeral de subvencións.
O 19 de xuño de 2009, procedeuse á sinatura dos ditos convenios de colaboración coas novas entidades colaboradoras adheridas no ano 2009 e que colaborarán coa Consellería de Economía e Industria na xestión das axudas aos traballadores autónomos para o acceso á sociedade da información.
O inicio das actuacións previstas neste réxime de axudas está suxeito ao disposto no artigo 11 da Orde do 26 de xuño de 2008, en que se recolle que: No ano 2009 se actualizará o número de entidades colaboradoras participantes, e logo da tramitación das solicitudes de adhesión de entidades colaboradoras en 2009 e da sinatura coas novas entidades colaboradoras da correspondente addenda ao convenio xa vixente, publicarase no DOG unha relación completa das entidades adheridas. O prazo de presentación das solicitudes de axuda no ano 2009 quedará aberto desde o día seguinte ao da publicación desta nova relación de entidades colaboradoras, e permanecerá aberto ata o 10 de novembro de 2009, ou ata que se esgote o crédito orzamentario.
Na súa virtude,
RESOLVO:
1. Ordenar a publicación no Diario Oficial de Galicia da relación completa de entidades colaboradoras, segundo o disposto no artigo 11 da Orde do 26 de xuño de 2008. Esta relación achégase como Anexo-Relación completa de entidades colaboradoras seleccionadas para o ano 2009 desta resolución.
Toda a información sobre o alcance deste réxime de axudas, sobre as entidades colaboradoras adheridas e sobre os seus puntos de venda ao público dispoñibles na Comunidade Autónoma de Galicia estará dispoñible na páxina web:
http://www.xunta.es/cei/pcautonomos
ou aqueloutra a que poida ser redirixida desde a web citada.
2. Ordenar a apertura do prazo de presentación de solicitudes para que os traballadores autónomos poidan tramitar as axudas para a compra de ordenadores persoais a través das entidades colaboradoras coa Consellería de Economía e Industria, a partir do día seguinte á publicación desta resolución no Diario Oficial de Galicia.
Faise indicación expresa, segundo o disposto no artigo 6 das bases reguladoras da Orde do 26 de xuño de 2008, que para ser beneficiario se deberá tramitar a solicitude exclusivamente a través de calquera das entidades colaboradoras seleccionadas para este réxime de axudas, polo que os interesados deberán dirixirse ás ditas entidades colaboradoras.
3. Notificarlles ás entidades solicitantes no ano 2009 que non aparezan no citado anexo que deberán entender que non foron seleccionadas pola Consellería de Economía e Industria, por incumprimento dalgún dos requisitos establecidos. Esta notificación realízase de conformidade co disposto nos artigos 7 e 8 da Orde do 26 de xuño de 2008, e tanto as entidades seleccionadas como as non seleccionadas poderán obter información detallada das circunstancias que recaen na resolución da súa solicitude accedendo directamente ao taboleiro electrónico dispoñible na páxina web da Consellería de Economía e Industria, no enderezo:
http://xunta.es/apps/axudas/login.do?cod_cons=IN&cod_proc=533A.
O acceso a dito taboleiro electrónico tamén pode facerse por navegación desde o enderezo da internet
http://economiaeindustria.xunta.es
, seleccionando a Oficina Virtual, para, a continuación, acceder á aplicación Internet Expres e dentro desta, escoller o procedemento IN533A. Para o acceso ao contido do taboleiro electrónico cada solicitante deberá introducir o código electrónico facilitado xunto cos formularios da solicitude, o que garante a intimidade do acceso á información.
4. Informar que, en caso de dúbida, dificultades técnicas ou necesidade de máis información, as entidades colaboradoras poderán dirixirse á Consellería de Economía e Industria, a través do teléfono 981545583, do enderezo de correo electrónico cei.dxpisi.axudas@xunta.es, ou presencialmente. Nesta consellería tamén se disporá dun taboleiro físico convencional onde poderá accederse en formato papel á información particularizada para cada unha das entidades presentadas, o que garante a igualdade no proceso de notificación para todos os solicitantes nun procedemento selectivo, e mesmo para aqueles que non obtiveron un código electrónico na súa solicitude ao non seguir as indicacións e medios de axuda para a obtención dos formularios normalizados previstos na orde reguladora.
Faise indicación expresa ás entidades colaboradoras seleccionadas que, segundo o disposto no artigo 14, Obrigas específicas de publicidade da Orde do 26 de xuño de 2008, deben dispor na súa páxina web de información suficiente dirixida aos seus clientes sobre o alcance deste réxime de axudas. Tanto na páxina web como na factura emitida pola colaboradora ao beneficiario, deberá atribuírse explicitamente a orixe da dita axuda á Xunta de Galicia e á Unión Europea, mediante o programa Feder (Fondo Europeo de Desenvolvemento Rexional).
Santiago de Compostela, 19 de xuño de 2009.
P.D. (Orde 30-4-2009, DOG nº 87, do 6 de maio)
José Riesgo Boluda
Secretario xeral da Consellería de Economía
e Industria
Ver referencia pdf "13000D006P055.PDF"